Document ID: 32007R1171

ΚΑΝΟΝΙΣΜΌΣ (ΕΚ) αριθ. 1171/2007 ΤΗΣ ΕΠΙΤΡΟΠΉΣ
της 5ης Οκτωβρίου 2007
για την τροποποίηση του κανονισμού (ΕΚ) αριθ. 2771/1999 περί λεπτομερειών εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά τα μέτρα παρέμβασης στην αγορά του βουτύρου και της κρέμας γάλακτος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 10,
Εκτιμώντας τα ακόλουθα:
(1)
Το τμήμα 5 του κεφαλαίου II του κανονισμού (ΕΚ) αριθ. 2771/1999 της Επιτροπής (2) καθορίζει τη διαδικασία για την πώληση του βουτύρου παρέμβασης με διαγωνισμό. Το άρθρο 24 προβλέπει ότι οι πρωτογενείς απαιτήσεις για την εγγύηση του διαγωνισμού έχουν εκπληρωθεί με την ανάληψη του βουτύρου εντός του χρονικού ορίου που καθορίζεται στο άρθρο 24στ παράγραφος 2. Το άρθρο 24στ παράγραφος 3 αναφέρεται στην έξοδο από το απόθεμα σε σχέση με την κατάπτωση της εγγύησης.
(2)
Οι διατάξεις που αφορούν την αποδέσμευση ή την κατάπτωση της εγγύησης πρέπει να διευκρινιστούν λαμβανομένης υπόψη της αποκτηθείσας πείρας. Πρέπει ιδίως να διασαφηνιστεί ότι η εγγύηση δεν πρέπει να καταπίπτει σε περιπτώσεις όπου έχει καταβληθεί το ποσό του διαγωνισμού. Επιπλέον, πρέπει να προβλεφθεί η αναδρομική εφαρμογή του κανόνα αυτού ώστε, σε περίπτωση αμφιβολίας, να επιτρέπεται να επωφεληθούν οι συναλλασσόμενοι από τους αναθεωρημένους κανόνες.
(3)
Κρίνεται σκόπιμο να τροποποιηθεί αναλόγως ο κανονισμός (ΕΚ) αριθ. 2771/1999.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2771/1999 τροποποιείται ως εξής:
1.
Το άρθρο 24 αντικαθίσταται από το ακόλουθο κείμενο:
«Άρθρο 24
Όσον αφορά την εγγύηση συμμετοχής στο διαγωνισμό που προβλέπεται στο άρθρο 23 παράγραφος 3 στοιχείο β), οι πρωτογενείς απαιτήσεις κατά την έννοια του άρθρου 20 του κανονισμού (ΕΟΚ) αριθ. 2220/85 συνίστανται στο ότι οι προσφορές ισχύουν και μετά τη λήξη της προθεσμίας που προβλέπεται στο άρθρο 22 παράγραφος 2 του παρόντος κανονισμού και ότι η τιμή καταβάλλεται εντός της προθεσμίας που προβλέπεται στο άρθρο 24στ παράγραφος 2 του παρόντος κανονισμού.».
2.
Στο άρθρο 24ε προστίθεται η ακόλουθη παράγραφος:
«3. Εκτός από περιπτώσεις ανωτέρας βίας, εάν ο πλειοδότης δεν έχει συμμορφωθεί με τη διάταξη της παραγράφου 2 του παρόντος άρθρου, η εγγύηση συμμετοχής στο διαγωνισμό που αναφέρεται στο άρθρο 23 παράγραφος 3 στοιχείο β) καταπίπτει και η πώληση των σχετικών ποσοτήτων ακυρώνεται.».
3.
Στο άρθρο 24στ παράγραφος 3, το δεύτερο εδάφιο διαγράφεται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται, κατόπιν αιτήματος των ενδιαφερομένων, στις εγγυήσεις που δεν έχουν καταπέσει οριστικά.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Οκτωβρίου 2007.

Labels: 3
17